Šibenik je Brad Pitta ostavio bez daha: Impresioniran je urbanom kulturom grada, bojama i svjetlom Ugledni zadarski arhitekt Nikola Bašić ispričao je za ŠibenikIN detalje dvodnevnog posjeta američkog hollywoodskog glumca Brad Pitta Hrvatskoj.

02.09.2016, 12:59h02.09.2016, 14:57hIvana Šimundić

- Prije dva dana je na poziv Želimira Belamarića glumac sletio na zadarski aerodrom i onda smo se ukrcali na brod kojim smo naredna dva dana obilazili ovo područje. Pokazao sam mu morske orgulje u Zadru kojima je bio oduševljen, a onda smo obišli i Kornate. Ručali smo u restoranu Opat gdje je Brad uživao u bogatom, ukusnom jelu i bio impresioniran ljepotama tog nacionalnog parka, kao i dalmatinskom kuhinjom – priča poznati arhitekt.

Kaže da je glumac bio oduševljen viđenim, da mu se Zadar jako svidio, ali da je posebno bio oduševljen Šibenikom.

- Prošetali smo jučer gradom u namjeri da to obavimo inkognito, da nas nitko ne prepozna, ali razotkriveni smo. Brada su posebno očarala svjetla Šibenika, rekao je da su ga fascinirale boje u tom gradu i urbana kultura mjesta. Danas leti za Francusku, ali namjerava se vratiti u Šibenik – rekao nam je Nikola Bašić.

O poslovnim detaljima nije htio pričati.

- Bio je to prijateljski dvodnevni posjet i zasad neka na tome ostane – poručio je čuveni arhitekt.

Inače, nakon obilaska nekretnina u Zablaću gdje u narednih 10 godina investitori planiraju graditi luksuzno turističko odredište, Brad Pitt je posjetio i tvrđavu Barone.

Očekujemo očitovanje iz šibenskog odvjetničkog ureda koji zastupa Želimira Belamarića i investitore u turistički megaprojekt Zablaće.

Brad Pitt prenoćio u Šibeniku pa s Nikolom Bašićem obilazio nekretnine u Zablaću Facebook Riječ je o investiciji o kojoj se godinama priča u Šibeniku, a koja bi se realizirala u fazama tijekom narednih 10 godina. Radi nje je mijenjan i Generalni urbanistički plan grada Šibenika, a o toj investiciji šira hrvatska javnost čula je kada je u travnju ove godine bivši hrvatski predsjednik Stipe Mesić izjavio da se upravo radi njegove intervencije pregovara o najvećoj investiciji na Mediteranu, vrijednoj 1,8 milijardi eura.

Brad Pitt nakon današnjeg obilaska terena u Zablaću sa Želimirom Belamarićem i Nikolom Bašićem crnim kombijem zatamnjenih stakala zaputio se u obilazak šibenske tvrđave Barone.